
ELENA FAUR 


SEXTIL PUŞCARIU DESPRE METAFORA 
LINGVISTIC-CONCEPTUALA A LIMBII ROMANE 


Una dintre preocupările mele majore din ultimii ani a constituit-o problematica 
conţinutului semantic al imaginii din metafora lingvistică. Astăzi este pe deplin ac- 
ceptată ideea că, în procesul metaforic, prin care se instituie conţinuturi cognitive 
noi pentru realități inedite ale experienţei, are loc o proiecţie transdomeniala a ima- 
ginii asociate termenului-sursă (vehicolului sau remei) la ţintă (topic sau temă). Te- 
matizarea acestei teze ca fiind definitorie pentru procesul metaforic şi impunerea ei 
irevocabilă a fost făcută de către semantica cognitivă de orientare lakoviană (vezi 
Lakoff—Johnson 2003). Cu toate acestea, cum am argumentat în teza mea de docto- 
rat, studiul cel mai extins pe care l-am scris pe această temă, imaginea rămâne, în 
această orientare, exterioară conţinutului semantic al cuvintelor (Faur 2013a)!. Pre- 
misa fundamentală pe care încercam să o demonstrez acolo era aceea că cei doi ter- 
meni angajaţi în procesul metaforic, aparţinând unor domenii semantice eterogene, 
nu sunt conţinuturi conceptuale ale gândirii, cum se propunea în cadrul orientării 
„cognitiviste”, ci semnificate sau conţinuturi lingvistice ale unor limbi istoric con- 
stituite. Din perspectiva dezvoltării disciplinare a semanticii integrale coşeriene 
asumate în teză, imaginea însăşi, care se transferă de la vehicolul metaforic la to- 
pic, nu este izolată nici de conceptele lingvistice sau de ,,idei” şi nici de viziunea 
lumii emergentă în limbile istorice. În lucrarea de faţă voi încerca să demonstrez că 
cercetarea propusă in teza mea de doctorat reia, în esenţă, acelaşi obiectiv primor- 
dial trasat încă din prima jumătate a secolului al XX-lea în cadrul „şcolii lingvistice 
clujene” de către Sextil Puşcariu: acela de a investiga „imaginaţia lingvistică”, în 
primul rând „imaginea” şi „metafora”, ca dimensiuni fundamentale ale „simbolis- 
mului esenţial al limbii” şi ale „cugetării lingvistice” (Puşcariu 1940; vezi, de ase- 
menea, Borcilă 2003a). 

Afiliindu-se „spiritului” „vremii” sale şi studiind, în acest sens, limba română în 
strânsă conexiune cu istoria şi cultura poporului în care aceasta s-a format, Sextil 
Puşcariu a trasat liniile majore ale unei concepţii ce depăşea, în multe privinţe, cu- 
rentele lingvistice europene ale momentului istoric respectiv. 

În pofida unei asemenea evaluări, după cunoştinţa mea, despre „originalitatea” 
„concepţiei lingvistice” a lui S. Puşcariu sau, cel putin, a unor „elemente” sau a 
unor „puncte de vedere” exprimate de acesta s-a scris foarte puţin (vezi Coja 1989) 
2, Unul dintre aspectele care ne obligă să acordăm un rol central, astăzi, tocmai 
acestei „poziţii «dizidente»”, cum o numeşte Mircea Borcilă (ibidem), în exegeza 


! Discutia este reluată gi în Faur (2013b). 

operei lui S. Puşcariu, este modul în care fondatorul şcolii lingvistice clujene 
abordează fenomenul metaforei în capodopera sa, Limba română, vol. I. Privire 
generală (1940). Reproduc mai jos pasajul care constituie elementul-cheie al de- 
monstratiei mele, din acest unghi de vedere: 


„Când nu găsesc în limbă un cuvânt pentru un anumit complex de reprezentări — sau 
mi se pare că vorba prin care se redă de obicei acest complex nu e destul de evocativă — 
intrebuintez o metaforă. În loc de a numi ceva, numesc altceva, cu care acel ceva are o 
notă comună atât de izbitoare, încât ascultătorul meu [...] e în stare să întregească, din 
imaginaţia sa, notele rămase neexprimate” (Puşcariu 1940, p. 119). 


Cu toate că, în acest volum, lingvistul clujean tratează metafora doar foarte suc- 
cint, urmând a se „ocupa pe larg de ea în volumul despre Gândirea lingvistică” 
(ibidem, p. 120) — volum pe care nu a mai apucat însă, cum se ştie, să îl mai scrie —, 
o interpretare corectă a pasajului citat, în contextul său teoretic, oferă o perspectivă 
cu totul originală asupra fenomenului tratat. Încă de la începutul acestui pasaj, se 
poate observa că, în perspectiva gândirii lui Sextil Puşcariu, metafora este dezbră- 
cată de sensul canonic retoric de simplu „ornament stilistic” sau de „element figu- 
rativ al vorbirii”. Dacă pentru retorica şi stilistica tradițională, şi chiar şi pentru sti- 
listica modernă, descendentă din aceasta, metafora este şi rămâne o „figură de stil” 
care ar putea, foarte bine, să fie evitată sau, în cel mai bun caz, înlocuită, în vorbire, 
cu un semnificat direct, existent şi fixat deja in norma limbii (vezi Bucă-Evseev 
1976, Slave 1991 ş.a.), pentru savantul clujean, metafora emerge atunci „când nu 
găsesc în limbă un cuvânt pentru un anumit complex de reprezentări”. Astfel, 
„intrebuintez o metaforă” nu pentru „a suplini” o „insuficienţă a expresiei”, ci pen- 
tru a conceptualiza un aspect inedit al experienţei. Împotriva tradiţiei adânc înrădă- 
cinate în cercetările asupra ,,figurativitatii” în limbaj, întemeietorul Universităţii 
clujene afirmă, în aceste rânduri, tocmai funcţia cognitivă şi „nonretorică” a meta 
forei. În alti termeni, funcția metaforei din limbaj nu ar mai fi, pentru gândirea lui 
S. Puşcariu, una „figurativă”, prin care s-ar adăuga o nuanţă „expresivă” sau „plas- 
tică” la dimensiunea materială a semnului, fără a admite, în acelaşi timp, şi o 
schimbare în conţinut, iar finalitatea acesteia nu ar fi, nicidecum, aşa cum încă se 
mai admite şi astăzi în anumite cercetări de specialitate, aceea de a aduce un sim- 
plu spor expresiv. Sporul este, dimpotrivă, unul cognitiv, întrucât prin expresia me- 
taforică se instituie, în vorbirea obişnuită, conţinuturi cognitive noi pentru aspecte 


? Pentru o evaluare globală a exegezei operei lui S. Puşcariu din acest unghi de vedere, a se vedea 
Borcilă 2003a, 2015. 

3 Potrivit asumării unei astfel de poziţii, o instanţă metaforică de tipul păr de aur este interpretată 
ca denumind „o calitate a părului pentru care folosim în mod obişnuit semnificatul blond” 
(Bucă-Evseev 1976, p. 55). 

4 De exemplu, A. Bidu-Vrănceanu şi N. Forăscu (1988, p. 155) explică faptul că folosirea, într-un 
exemplu selectat din basmul Greuceanu, a celui de-al doilea sens, respectiv a sensului figurat al ad 
jectivului ,CATRANIT” — definit în dicţionar ca „amărât, supărat, necăjit” („avea de ce să fie cdtró- 
nită şi amărâtă: căci nu mai avea nici sot, nici fete, nici gineri”) — aduce un spor expresiv contextului 
respectiv, deoarece acesta este marcat stilistic fata de sensul propriu, „negru, de culoarea catranului”. 

noi ale experienţei sau, în cuvintele lui Sextil Puşcariu, „pentru un anumit complex 
de reprezentări”. Aceste elemente noi ale percepției care intervin în experiență nu 
mai pot fi numite prin aceeaşi „vorbă” „prin care se redă de obicei acest complex”, 
deoarece ea nu este suficient de „evocativă”. Atunci intervine, inevitabil, metafora. 

Este adevărat că savantul român nu indică, în mod foarte precis, atunci când fo- 
loseşte termenul „cuvânt”, că, prin acesta, el vizează efectiv conţinutul si nu expres- 
sia simbolului. Totuşi, valoarea pe care autorul o acordă, în „cuvânt”, conținutului, 
în detrimentul expresiei, este scoasă în evidenţă în mod constant de Sextil Puşcariu, 
cu o subliniere aparte într-un studiu din 1930 (vezi Puşcariu 1930/1933), în care 
critică prea marea „atenţie acordată sunetului” în cercetările lingvistice, întreprinse 
pe baze neogramatice. În acest studiu el îşi formulează poziţia proprie, potrivit că- 
reia „sunetele nu sunt decât exteriorizarea unui gând, care, acesta, formează partea 
esenţială, conţinutul cuvântului” (ibidem, p. 19). Mircea Borcilă (2015, p. 32) vede 
în această frază expresia sintetică a „nucleului central” al concepției lui S. Puşcariu 
şi o explicitează, mai departe, astfel: „«sunetele» cuprind, aici, expresia «simbolu- 
lui», iar «gândul» vizează, fireşte, un conţinut «cugetat» intuitiv prin care «lumea» 
se «reoglindeste în limba noastră»”. Mergând un pas şi mai departe, se poate acum 
specifica şi faptul că, fiind un conţinut „cugetat”, el este, prin natura lui, cognitiv, o 
formă de cunoaştere care emerge în momentul „luării de contact” cu lumea, iar lu- 
mea, astfel transformată, „se „reoglindeşte”, înapoi, în „limba noastră”. ,,Resorturi- 
le de ordin cognitiv” pe care le presupune metafora la Sextil Puşcariu au fost men- 
tionate, în treacăt, şi într-un studiu al lui I. Milica (2015a). Deşi recunoaşte metafo- 
rele ca forme ale unei cunoasteri şi observă faptul că S. Puşcariu acordă atât meta 
forei, cât şi imaginii un important rol „cognitiv” (şi „explicativ”) în discursul con- 
ceptual, autorul se restrânge, din păcate, la sublinierea acestui rol doar pentru tipul 
de text stiintific?. 

Pentru Sextil Puşcariu, elementul care declanşează întreaga dinamică metafo- 
rică, potrivit pasajului reprodus mai sus, este „un anumit complex de reprezentări” 
trezit în mintea vorbitorului de percepţia inedită asupra unui obiect sau fenomen 
care se prezintă la un moment dat în experienţa cuiva. Să luăm exemplul concret al 
unei metafore din limba română, prezentat de S. Puşcariu însuşi: buza unui vas sau 
a unei răni. Topicul, tema sau, în terminologia semanticii cognitive, termenul- ,,tin- 

” al acestei metafore este semnificatul vas sau rand®, iar vehicolul, rema sau ter- 
menul-,,sursa” este semnificatul buză. Reluând explicaţia lui Puşcariu pentru acest 
caz concret, aspectul perceptual-imagistic inedit, sesizat instantaneu în contactul 
cuiva cu un anumit vas sau cu o anumită rană, este forma de deschizătură care le 
„mărgineşte de jur împrejur”. Pentru că imaginea este insolită în raport cu expe- 
rienta umană de până atunci cu acest tip de obiecte sau de leziuni ale corpului 


5 Vezi şi poziţia actuală a lingvistului ieşean (Milică 2015b) din volumul de faţă. 

6 Fac aici menţiunea că, din perspectiva semanticii cognitive, cei doi termeni care intra în procesul 
metaforic nu contează ca semnificate ale unor limbi istorice, ci sunt decelabile la un nivel conceptual 
al gândirii, anterior celui lingvistic. Asupra acestui aspect voi reveni mai târziu. 

nostru, forma sesizată nu poate fi inclusă între „reprezentările” sau „imaginile” care 
se asociază sau se subordonează, de obicei, semnificatului lexical vas sau celui de 
rană. De aceea, imaginea inedită nu poate fi numită direct prin „vorba” sau, cum 
am spune astăzi, semnificatul „prin care se redă de obicei acest complex”. Atunci, 
„în loc de a numi” obiectul care este designat, de obicei, prin semnificatul vas sau 
rană, „numesc altceva”, respectiv obiectul buză, „cu care acel ceva are o notă co- 
muna [...] izbitoare”, respectiv imaginea de formă de deschizătură care împrejmu- 
ieşte un anumit lucru. 

Gândul original al lui Puşcariu în explicarea naturii cognitive a metaforei a fost 
reluat şi continuat de lingvistica integrală (Coşeriu 1985). În sinteză, premisele ma- 
jore pe care le stabileşte Eugeniu Coşeriu (1967, 1985) în abordarea metaforei vi- 
zează (a) încadrarea actului metaforic, cu prioritate, în funcţia legein a limbajului, 
în care, prin operaţiile de „determinare reciprocă a universaliilor”, este vizată o fi 
nalitate cognitiv-designativă şi b) situarea metaforei la palierul universal al vorbirii 
si în actul designatiei, în care „se stabilesc” „des relations dans ce monde et avec 
ce monde” (Coşeriu 2001, p. 81). Sextil Puşcariu, desigur, nu făcea, explicit, în 
contextul citat, distincția între cele două funcţii ale limbajului, funcţia denomina- 
tiva („numire”) şi cea a spunerii. Chiar dacă nu dispunea de o concepţie organizată 
pe trei paliere distincte ale activităţii de vorbire şi nici nu urmărea, în principiu, un 
obiectiv atât de amplu ca acela al lingvisticii integrale coşeriene, poziţia lui Sextil 
Puşcariu nu este, în esenţă, foarte diferită de a lui Eugeniu Coşeriu. Multe pasaje 
din volumul I al Limbii române dovedesc faptul că S. Puşcariu avea în minte o di- 
ferenta foarte clară între semnificat şi desemnare, chiar dacă nu folosea, totuşi, 
această distincţie terminologică. Unul dintre aceste pasaje este cel referitor la actul 
metaforic. În acest pasaj se afirmă că necesitatea metaforei apare pentru că „nu gă- 
sesc în limbă un cuvânt pentru un anumit complex de reprezentări” atunci când 
vreau să „numesc ceva”. Este cert că actul vizat aici de savantul clujean este unul 
de orientare a unui semnificat spre o realitate a experienţei, deci este un act de de- 
signare. Însă, deoarece această realitate se dovedeşte a fi cu totul nouă în raport cu 
experienţele anterioare, iar aspectul inedit ce trebuie conceptualizat („numit”) nu se 
lasă captat sub un anumit semnificat existent deja în limbă, actul unei designări 
directe nu mai este posibil. Finalizarea procesului semantic are loc, astfel, abia prin 
„numirea” metaforică ce se va realiza odată cu împrumutul imagistic transdome- 
nial. 

Mai recent, dezvoltarea nucleului teoretic şi conceptual al teoriei coşeriene a 
metaforei a fost propusă de Mircea Borcilă (2003b, 2013a). Profesorul clujean a 
inițiat, pe aceste baze şi elaborarea unui „model” al funcţionării metaforei designa- 
tionale (sau al „metasemiei”, în terminologia sa), pe paliere de structurare seman- 
tică”. În cadrul teoretic al integralismului lingvistic, se poate preciza mai clar că 
imaginea care se asociază semnificatului apare în actul de designare, prin care 


7 O prezentare mai extinsă a modelului elaborat de M. Borcilă şi a operaţiilor metasemice am 
întreprins în Faur 2013a. 

semnificatul este focalizat şi îndreptat, prin determinare directă, spre un anumit 
obiect al experienţei. În cazul metaforei însă, aspectul inedit, situat Ja nivelul per- 
ceptiei şi al cunoaşterii lucrurilor, se află în discontinuitate cu designatele posibile 
ale topicului (de exemplu, ale semnificatului lexical vas din exemplul discutat), da- 
torită caracterului său ireductibil la experienţele anterioare (operația diasemică). El 
nu mai poate fi numit direct prin semnificatul vas, dat fiind că, la nivel reprezen- 
tational, acest semnificat prezintă „un deficit schematic-imagistic în raport cu as- 
pectul inedit al percepţiei” (Borcilă 2013a). Apare, astfel, nevoia „căutării” unei de- 
terminări „indirecte” (operaţia endosemică), prin care aspectul insolit este pus „în 
perspectiva” imaginii asociate, la palierul reprezentational, cu vehicolul, respectiv cu 
semnificatul lexical buză. În acest punct, S. Puşcariu a observat foarte pertinent că, 
dintre toate imaginile „cuprinse în cuvântul buză în sens propriu — precum repre- 
zentarea unei mase cărnoase, a unor anumite mişcări, a culorii roşii etc. —, [...] se 
reţine una singură, cea de mărginire de jur împrejur a unei deschizături”. Ea se 
activează spontan în momentul în care vorbitorul are viziunea unei realităţi surprin- 
zătoare apărute în orizontul fenomenal. „Reprezentarea” este transferată apoi din 
domeniul semnificational al termenului buză în domeniul semnificatului vas (ope- 
ratia episemică). În „transgresiunea domenială” are loc, astfel, „identificarea” şi 
exprimarea aspectului insolit prin imaginea asociată termenului buză. 

În lumina acestor fapte, se observă că premisa fundamentală care stă la temelia 
inovatiilor propuse în metaforologie de mişcarea „cognitivistă” fusese de mult in 
trezărită, de Sextil Puşcariu şi, ulterior, de Eugeniu Coseriu. Dincolo de precedenta 
în ordine temporală, de o importanţă mult mai mare rămâne faptul că bazele teore- 
tice pe care s-a fundamentat concepţia „culturală” (cf. Borcilă 2013b) asupra meta- 
forei au fost mult mai solid articulate. 

Când se referă la „serii întregi de metafore”, unde vehicolul metaforic este ter- 
menul „gură”, S. Puşcariu pare a anticipa ceea ce mai târziu va deveni punctul arhi- 
medic al argumentatiei orientării cognitiviste lakoviene privind statutul imaginii in 
procesul metaforic: „Gura e organul prin care introducem alimentele în 
corp. Prin asemănare, vorbim şi de gura sacului, a pivnifei, a fântânii, a prăpastiei. 
Dar gura e şi organul prin care varsam sau scuipăm. De aceea, oricine va 
înţelege expresii figurate ca Gurile Dunării, gura tunului, gura hornului etc. Gura 
cu dinţii mai e şi organul cu care tăiem bucatele pe care vrem să le mâncăm, 
deci se zice şi gura coasei = tăişul ei” (Puşcariu 1940, p. 120). Diferenţa de abor- 
dare a fenomenului rămâne însă revelatoare. Cum se ştie, pentru semantica cogni- 
tivă schemele imagistice de care face uz gândirea metaforică umană sunt tipare 
universale ale experienţelor pre-verbale ale corpului în lume, iar metaforele, prin 
natura lor, sunt conceptuale şi pre-lingvistice. Viziunea de ansamblu în care se în- 
cadrează studiul metaforei la S. Puşcariu este radical diferită în raport cu poziţia 
cognitivistă. Pentru savantul român, „metafora” nu poate fi studiată decât în inte 
riorul unei activități lingvistice istoric-culturale, care se constituie în mod perma- 
nent în relaţie cu istoria, societatea, geografia specifică unui popor. Prin urmare, ea 
„face parte din specificul fiecărei limbi şi reflectă, până la un oarecare grad, împre- 

jurarile istorice, geografice şi sociale in care s-a dezvoltat limba respectivă” (ibi- 
dem, p. 120). Spre deosebire, deci, de semantica cognitivă care se fundamentează 
pe teza unei mişcări continue şi unidirectionale de la percepţie înspre limbaj, o teza 
care nu mai permite, apoi, in nici un fel, accesul la o explicaţie de natură istoric- 
culturală, Sextil Puşcariu parcurge exact traseul invers. Se porneşte, aici, de la 
chiar asumarea conţinutului semantic al „cuvintelor” şi de la „istoria” lor culturală 
ca factori determinanti în procesul metaforic însuşi. În metafore precum închegarea 
unui gând, oamenii se imbulzesc, a înţărca un copil etc., motivaţia transferului 
imagistic de la termenul-sursă la termenul-tinta ar fi foarte dificil de explicat în ab- 
senta recurgerii la o integrare între istoria „cuvintelor” limbii române, condiţiile 
geografice în care s-a dezvoltat această limbă şi „sfera de activitate a vieţii” româ- 
neşti, păstoritul. De exemplu, în metafora închegarea unui gând, atât „căutarea” 
determinării „indirecte” în domeniul vieții pastorale, cât şi găsirea ei ca imagine 
subordonată semnificatului inchegare, pot fi explicate numai ţinând cont de toţi 
aceşti factori împreună: elementele privitoare la „istoria” cuvântului, precum eti 
mologia sa (din lat. pop. in-coagulare), împreună cu elementele referitoare la viaţa 
pastorală a românilor care au dat sensul propriu originar al acestui cuvânt, acela de 
a fi folosit „despre lapte” şi în strânsă legătură cu tehnica de „a face (cu ajutorul 
cheagului)” ca laptele „să se strângă sau să se grămădească (la un loc), întărin- 
du-se” şi coagulându-se (DA II, s.v.). Aspectul insolit sesizat la un moment dat cu 
privire la un anumit „gând”, care iniţial, era dificil de specificat prin raportare la 
cunoaşterea noastră anterioară a felului în care considerăm entitățile mentale — de 
exemplu, adânci, superficiale, sporadice etc. — poate fi acum conceptualizat prin 
punerea în perspectiva imaginii asociate cu/în semnificatului limbii române înche- 
gare. Nu este lipsit de însemnătate să se observe, în acest context, şi faptul că acest 
aspect nou ar fi poate imposibil de conceptualizat în alte limbi prin recursul la ace- 
eaşi imagine pregnantă a modului în care laptele se coagulează cu ajutorul chea- 
gului. Explicaţia rămâne valabilă şi pentru celelalte metafore amintite. Şi în cazul 
lor, alegerea vehicolelor metaforice a se îmbulzi — derivat de la bulz „masă (de 
ceva) de formă (aproape) sferică”, care păstrează intactă imaginea originară a for- 
mei unui cocoloş sau a unui bulgăre (de cas, de mămăligă etc.) — şi a infarca — de- 
rivat de la farc, având sensul de „a separa mieii de oi într-un tarc”’, şi în strânsă le- 
gătură cu ocupaţia străveche a păstoritului — dovedesc adânca înrădăcinare a cu- 
noaşterii vorbitorului limbii române în cultura şi istoria proprie şi nu, aşa cum ne 
învaţă cognitivismul actual, în simpla interacţiune a corpului cu lumea. 

Important de semnalat, mi se pare, în final, şi faptul că, într-o astfel de interpre- 
tare, cel care rămâne cel mai puţin afectat din punct de vedere semantic este tocmai 
semnificatul situat în poziția vehicolului metaforei: transferul imaginii subordonate 
acestuia nici nu sărăceşte semnificatul lexical şi posibilităţile lui designative, dar 
nici nu îi adaugă vreun „spor” de natură „expresivă” sau „cognitivă”. Topicul, în 
schimb, va continua să designeze aceleaşi obiecte ale experienţei pe care le designa 


8 Pentru interpretarea acestui exemplu a se vedea şi Slave 1991, p. 27. 

anterior intrării în procesul metaforic, dar, în acelaşi timp, îmbogăţit fiind cu con- 
ţinutul imagistic nou împrumutat, va putea fi aplicat, de acum înainte, şi unor alte 
realităţi, designabile tocmai prin conţinutul metaforic nou conceptualizat. 

În perspectiva dezvoltării disciplinare actuale a lingvisticii integrale, subliniez 
poziţia actuală a studiilor noastre integraliste, conform căreia această „adăugare de 
conținut cognitiv” se realizează printr-un „salt semantic” în raport cu semnificatele 
primare angajate în metaforă. Prin urmare, procesul metaforic în limbaj este orien- 
tat înspre specificarea semantică a unor aspecte concrete ale experienţei. În esenţă, 
această interpretare nu face altceva decât să continue şi să complinească firesc fi- 
lonul central al argumentatiei lui Puşcariu, potrivit căreia „metafora este un izvor 
nesecat de îmbogăţire a tezaurului lexical” al unei limbi (Puşcariu 1940, p. 120). 

SEXTIL PUŞCARIU ON THE CONCEPTUAL-LINGUISTIC METAPHOR OF 
ROMANIAN LANGUAGE 
(Abstract) 


The present paper aims at demonstrating that Sextil Puscariu developed an original conception on 
metaphor which to a large extent and on more solid theoretical grounds anticipated ,,the contemporary 
theory” proposed by cognitive semantics in this field. The analyses of the metaphorical instances 
extracted from S. Puscariu’s Limba română, I. Privire generală (1940) prove the fact that the 
Romanian linguist has assumed a “cognitive” perspective on metaphor, which highly contrasts to the 
traditional rhetorical one. His view has later found an echo in Eugeniu Coşeriu's conception and, 
recently, in the development of Coserian theory of metaphor, proposed by Mircea Borcilă. Unlike 
cognitive semantics, where the image projected from the metaphorical source to the target remains 
external to the semantic contents of the words, for the Romanian linguists the image is neither 
separated from the linguistic concepts or “ideas”, nor from the world’s vision that emerges in the 
historical languages. 


Cuvinte-cheie: metaforă, imagine metaforică, metaforă conceptuală, metaforă a limbii române, 
semantică cognitivă, lingvistică integrală. 

Keywords: metaphor, metaphorical image, conceptual metaphor, metaphor of Romanian 

